Jurij Delenk

Jurij Delenk (* 22. apryla 1882 we Wutołčicach; † 11. apryla 1918 pola Armentières, Francoska) bě serbski kapłan, publicist, organizator serbskeho časopismowstwa a wojowar za serbske prawa.

Narodźi so jako syn Wutołčanskeho žiwnosćerja a wopytowaše Tachantsku šulu w Budyšinje. Wot 1896 do 1905 bě chowanc Serbskeho seminara w Praze, hdźež chodźeše do němskeho Małostronskeho gymnazija. Wot 1902 studowaše teologiju. Po nawróće do Łužicy sta so z kapłanom w Žitawje, přetorhny pak bórze duchowniske powołanje, zo by w Lipsku studował matematiku a fyziku. Po dokónčenym studiju bě znowa kapłan, a to hač do lěta 1914 w Pěrnje a Budyšinje a wot 1914 w Pławnje a Kamjenicy. 

Delenk bě wot 1910 do 1914 redaktor Katolskeho Posoła a zastupowaše tež w tutej funkciji serbske narodne zajimy. Jako wuběrny rěčnik a nowinarski organizator bě w lěće 1911 wobdźělnik Běłohrodskeho słowjanskeho nowinarskeho kongresa, štož wjedźeše k přesćěhowanju a w domiznje a hustym přesadźowanjam do druhich městow.

Z bywšeje Donnerhakec ćišćernje załoži nowe předewzaće, w kotrymž ćišćachu so nimo Posoła tež Krajan, wjacore wudaća Wosadnika, Rězakowy Němsko-serbski słownik a mnohe nabožinske knihi. Nimo toho załoži zběrku Serbska knihownja, prěni pospyt wutworjenja kapsneje biblioteki z w časopisach a nowinach rozbrojeneje serbskeje literatury.

Jurij Delenk zahiny w Prěnjej swětowej wójnje na zapadnej fronće.

 Žórle 

 https://web.archive.org/web/20190217070113/http://texty.citanka.cz/pata/scZ-4.html (public domain)

Kategorija:Muž
Kategorija:Rodź. 1882
Kategorija:Zemr. 1918
Kategorija:Serb
Kategorija:Awtor
Kategorija:Nowinar
Kategorija:Serbska literatura
Kategorija:Literatura (20. lětstotk)
Kategorija:Chowanc Serbskeho seminara
Kategorija:Wosoba w Prěnjej swětowej wójnje